31998R0339
L 045/1
JURNALUL OFÍCIAL AL UNIUNII EUROPENE
REGULAMENTUL (CE) NR. 339/98 AL COMISIEI
din 11 februarie 1998
de modificare a anexelor I, II, III, V, VI, VII, VIII și IX din Regulamentul (CEE) nr. 3030/93 al Consiliului privind regimul comun aplicabil importurilor unor produse textile originare din țări terțe
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3030/93 al Consiliului din 12 octombrie 1993 privind regimul comun aplicabil importurilor unor produse textile originare din țări terțe (1), astfel cum a fost modificat ultima dată prin Regulamentul (CE) nr. 1445/97 al Comisiei (2), în special articolul 19 coroborat cu articolul 17,
întrucât s-au adus modificări la Nomenclatura Combinată aplicabile de la 1 ianuarie 1998;
întrucât Consiliul a hotărât prin Decizia din 24 iulie 1997 (3) aplicarea cu titlu provizoriu a Acordului privind comerțul cu produse textile negociat cu Fosta Republică Iugoslavă a Macedoniei;
întrucât Acordul privind comerțul cu produse textile nereglementate de Acordul bilateral AMF privind comerțul cu produse textile cu Republica Populară Chineză, care a fost aplicat de la 1 ianuarie 1995 pe o perioadă de 2 ani, a fost automat prelungit pentru perioade succesive de 1 an și va fi aplicabil în 1998;
întrucât protocoalele adiționale la acordurile europene privind comerțul cu produse textile între Comunitate și Bulgaria, Republica Cehă, Ungaria, Polonia, România și Slovacia expiră la 31 decembrie 1997;
întrucât Acordurile privind comerțul cu produse textile cu Albania, Malta, Maroc, Slovenia și Tunisia expiră la 31 decembrie 1997;
întrucât Consiliul a adoptat Regulamentul (CE) nr. 2315/96 din 25 noiembrie 1996 (4) care conține lista produselor textile și a confecțiilor ce urmează a fi integrate în GATT 1994 în a doua etapă a Acordului privind produsele textile și confecțiile începând cu 1 ianuarie 1998;
întrucât toate elementele care preced fac necesară modificarea anexelor I, II, III, V, VI, VII, VIII și IX la Regulamentul (CEE) nr. 3030/93 al Consiliului, pentru a se ține cont de modificările aplicabile importului în Comunitate a anumitor produse textile originare din țări terțe, în sensul articolului 19 din Regulamentul (CEE) nr. 3030/93;
întrucât măsurile prevăzute în prezentul regulament sunt conforme cu avizul Comitetului pentru textile,
ADOPTĂ PREZENTUL REGULAMENT:
Articolul 1
Regulamentul (CEE) nr. 3030/93 se modifică după cum urmează:
-
anexa I se înlocuiește cu anexa I la prezentul regulament;
-
anexa II se înlocuiește cu anexa II la prezentul regulament;
-
anexa III se înlocuiește cu anexa III la prezentul regulament;
-
anexa V se înlocuiește cu anexa IV la prezentul regulament;
-
anexa VI se înlocuiește cu anexa V la prezentul regulament;
-
anexa VII se înlocuiește cu anexa VI la prezentul regulament;
-
anexa VIII se înlocuiește cu anexa VII la prezentul regulament;
-
anexa IX se înlocuiește cu anexa VIII la prezentul regulament.
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 februarie 1998.